b'\n_START_ARTICLE_\nNova slovenska zaveza\n_START_PARAGRAPH_\nNova slovenska zaveza (NSZ) je dru\xc5\xa1tvo, ki nadaljuje tradicijo medvojne Slovenske zaveze. Zavra\xc4\x8da uradno razlago dogodkov med drugo svetovno vojno v Sloveniji in povojnih pobojev ter promovira mnenje, da so bili pripadniki protirevolucionarnih sil tisti, ki da so se zares borili za slovenski narod._NEWLINE_Dru\xc5\xa1tvo izdaja revijo Zaveza s \xc4\x8dlansko prilogo Mi med seboj, skrbi za postavitev farnih spominskih plo\xc5\xa1\xc4\x8d in organizira slovesnosti, na katerih se spominjajo pobitih domobrancev, pripadnikov va\xc5\xa1kih stra\xc5\xbe, njihovih podpornikov ter umorjenih po koncu druge svetovne vojne._NEWLINE_Predsednik je Peter Su\xc5\xa1nik, ki je leta 2013 nasledil dolgoletnega predsednika Antona Drobni\xc4\x8da. Urednik revije Zaveza je bil vse od za\xc4\x8detka izhajanja v maju 1991 do leta 2013 Justin Stanovnik, nasledil ga je Lenart Rihar.\n_START_SECTION_\nRevija Zaveza\n_START_PARAGRAPH_\nPrva \xc5\xa1tevilke revije Zaveza s podnaslovom "Glasilo Nove slovenske zaveze" je iz\xc5\xa1la v letu 1991 (polletje) z odgovornim urednikom Pavlom Kogejem. V njej so na 15 strani predstavljene Programske smernice NSZ, v katerem se NSZ deklarira kot \'dru\xc5\xa1tvo vseh udele\xc5\xbeencev protikomunisti\xc4\x8dnega odpora, vodenega pred in med zadnji vojno\'.\n_START_SECTION_\nFarne spominske plo\xc5\xa1\xc4\x8de\n_START_PARAGRAPH_\nFarne spominske plo\xc5\xa1\xc4\x8de so projekt, ki so ga \xc4\x8dlani NSZ izvajali od ustanovitve dalje in katerega namen je postavitev spominskih obele\xc5\xbeij padlim civilistom in vojakom, ki so "umrli nasilne smrti na protikomunisti\xc4\x8dni strani." Zaradi zgodovinske zamol\xc4\x8danosti te \xc5\xbertve ve\xc4\x8dinoma nimajo obele\xc5\xbeij. V NSZ so zbranim imenom postavili kamnite spominske plo\xc5\xa1\xc4\x8de, ki so ve\xc4\x8dinoma na\xc5\xa1le svoj prostor na pro\xc4\x8deljih lokalnih cerkva ali na pokopali\xc5\xa1\xc4\x8dih. _NEWLINE_V knjigi "Farne spominske plo\xc5\xa1\xc4\x8de" iz leta 1995 so zbrana imena iz spominskih plo\xc5\xa1\xc4\x8d, postavljenih do izida knjige - napisanih je 7.392 imen Slovencev iz 83 \xc5\xbeupnij. Imena so razporejena po naseljih in letih smrti, umrli v istem letu pa po abecedi._NEWLINE_"Farne spominske plo\xc5\xa1\xc4\x8de 2" je druga knjiga istega projekta. V njej je 4.813 imen iz 71 \xc5\xbeupnij ljubljanske nad\xc5\xa1kofije ali koprske \xc5\xa1kofije._NEWLINE_V knjigi "Farne spominske plo\xc5\xa1\xc4\x8de 3" je 1.965 imen iz 68 plo\xc5\xa1\xc4\x8d, objavljenih pa je \xc5\xa1e 652 imen za 31 \xc5\xbeupnij, v katerih plo\xc5\xa1\xc4\x8d \xc5\xa1e niso postavili. V tretjo, zadnjo knjigo so avtorji uvrstili torej seznam postavljenih in \xc5\xa1e ne postavljenih plo\xc5\xa1\xc4\x8d. V tretjem poglavju z naslovom Ohranjanje zgodovinskega spomina je opisanih 14 klju\xc4\x8dnih dogodkov ali krajev, ki so povezani s protirevolucionarnim bojem (Krimska jama, \xc5\xbdiglovica, Mavrlen, Uboj dr. Lamberta Ehrlicha, Uboj dr. Marka Natla\xc4\x8dena, Turjak, Mozelj, kapela Sv. Krvi, Hrova\xc4\x8da/Ribnica, Orlov Vrh/Ljubljana, Huda Jama, Sv. Barbara, Slovenska solza, plo\xc5\xa1\xc4\x8da pod Krenom, Slovensko oko, plo\xc5\xa1\xc4\x8da na Hrastni\xc5\xa1kem hribu, Log, Vipava, Andrej\xc4\x8dkovo brezno). Prevodi nekaterih besedil iz vseh treh knjig je \xc4\x8detrto poglavje, ki prina\xc5\xa1a besedila v angle\xc5\xa1kem jeziku._NEWLINE_V vseh treh knjigah je torej objavljenih nad 14.000 imen "prezgodaj umrlih, dotlej zamol\xc4\x8danih fantov in mo\xc5\xbe, deklet in \xc5\xbeena, \xc5\xbertev revolucionarnega nasilja." Ob tem je vklju\xc4\x8ditev nekaterih imen sporna, saj so med njimi tudi talci, \xc5\xbertve okupatorja, odgovornost za katere po mnenju avtorjev nosijo uporniki.'